ས་སྔགས་ཁྲི་ཕྲག་གཅིག་བཟླ་བའམ། དེ་ཙམ་མ་གྲུབ་ན། ཨོཾ་ཨྃ་པ་སོགས་བརྒྱ་སྟོང་
ཙམ་བཟླས་སྟེ་ཙཀྲ་ལ་ཧ་བཏབ་ལ། དེ་ནས་ཙཀྲ་དེ་ལ་ཆས་དྲིལ་ལ་རབ་བསྒྲུབ་བྱ་དམིགས་ཡུལ་དེའི་
337

དབང་བསྡུས་ཟབ་མོའི་ལག་ལེན་གསལ་བར་བཀོད་པའི་ཡི་གེ་བསམ་འཕེལ་ནོར་བུ།
ཐེམ་འོག་ཏུ་སྦ། དེ་མ་གྲུབ་ན་རང་གི་བསྒྲུབ་ཁང་གི་ཐེམ་འོག་ཏུ་སྦས་ཀྱང་རུང༌། མཆོད་གནས་དབང་
བསྡུས་ཡིན་ན་སྒོའི་ཡ་ཐེམ་ལ་སྦ་བ་ཡིན། དེ་ལྟར་བྱས་པས་བསྒྲུབ་བྱ་དམིགས་ཡུལ་དེ་དབང་དུ་མི་
འདུ་མི་སྲིད་པར་བཤད་པས་ཡིད་གཉིས་མི་བྱེད་པ་གལ་ཆེ། དེ་ལྟར་དབང་བསྡུས་ཟབ་མོའི་བསྙེན་
སྒྲུབ་མཐར་ཕྱིན་ནས། གསུམ་པ་རྗེས་ཀྱི་བྱ་བ་ནི། ནོར་ལྷ་འདིའི་སྒྲུབ་ཐབས་ལ་རྣམ་པ་མང༌ཡང༌།
རྒྱུན་དུ་བཟླས་པ་དང་ཆང་བུ་ལ་བརྟེན་ནས་བསྒྲུབ་པའི་ཚུལ་ཁོ་བོས་ལོགས་སུ་བྲིས་པ་ལྟར་ཆག་མེད་
དུ་ཉམས་སུ་ལེན་པ་དང༌། འདི་བསྒྲུབ་པ་དང་འགྲུབ་རྟགས་རྣམས་གཞན་ལ་གསང་དམ་པར་བྱ་ཞིང༌།
རང་གི་ཟས་ཕུད་ནས་གཞན་ལ་མི་སྟེར། རྒྱུན་པར་ཡི་དྭགས་ལ་ཆུ་སྦྱིན་དང༌། ཟས༌བཟའ༌ཁར༌སུ༌རུ་
པ་མ་ཆག་པ་བྱ། ཟས་ནོར་ལོངས་སྤྱོད་ཅི་བྱུང་ཡང་སེར་སྣ་དྲག་པོས་བདག་གི་འདོད་རློམ་མི་བྱེད་པར་
ཡར་བླ་མ་དཀོན་མཆོག་ལ་མཆོད་པ་དང༌། མར་སྡུག་ཕོངས་ལ་སྦྱིན་པ་གཏོང་བ་དང༌། རང་ཆོས་བསྒྲུབ་
པའི་ཆོས་རྒྱགས་བྱེད་པ་སོགས་ལོག་འཚོར་མ་སོང་བ་བྱ།རྒྱལ་པོ་སོགས་སྟོབས་ལྡན་དབང་དུ་འདུས་
ན་གཙུག་ལག་ཁང་བཞེངས་པ་དང༌། དགེ་འདུན་གྱི་སྡེ་ཆེན་པོ་འཛུགས་པ་སོགས་ལ་འབད་པར་བྱའོ། །
འདི་ལྟ་བུའི་ནོར་ལྷ་དབྱུག་གུ་མ་མཆེད་གསུམ་གྱི་ཙཀྲ་ལ་བརྟེན་པའི་དབང་བསྡུས་ཟབ་མོའི་མན་ངག་
ཉམས་སུ་བླངས་པའི་བྱེ་བྲག་གི་ཕན་ཡོན་ནི་གོང་དུ་བསྟན་པ་ལྟར་ཡིན་ལ། སྤྱིར་ནོར་ལྷ་དབྱུག་གུ་མ་
མཆེད་གསུམ་གྱི་མན་ངག་ཟབ་མོ་རྣམས་ཉམས་སུ་བླངས་པའི་ཕན་ཡོན་ནི། བདག་མཐོང་བ་ཙམ་གྱིས་
མི་ཐམས་ཅད་དགའ་བར་འགྱུར་བ་དང༌། དགེ་བཤེས་དང་མི་ཆེན་སོགས་ཕོ་མོ་གང་ཡང་བདག་གི་
དབང་དུ་འགྱུར་བ་དང༌། ཐ་ན་བྱིས་པ་ཆུང་ངུ་དང༌། ཁྱི་ལ་སོགས་པས་ཀྱང་བྱམས་པར་འགྱུར་བ་སོགས་
བརྗོད་མི་ལང་ངོ། །དེ་ལྟར་ཤེས་པར་བྱས་ནས་བསྟན་པ་དང་སེམས་ཅན་ལ་ཕན་སེམས་དྲག་པོས་
ཀུན་ནས་བསླངས་ཏེ། མན་ངག་ཟབ་མོ་འདི་ལྟ་བུ་ལ་ཉམས་སུ་ལེན་པ་ལ་འབད་པར་བྱའོ། །དེ་ལྟར་
གོང་དུ་བསྟན་པའི་ནོར་ལྷ་མཆེད་གསུམ་གྱི་ཙཀྲ་ལ་བརྟེན་ནས་དབང་བསྡུས་ཟབ་མོའི་མན་ངག་ཉམས་
སུ་ལེན་པའི་སྔོན་དུ་མེད་ཐབས་འགབ་འདྲེ་གནོད་ཚུལ་གྱི་ལག་ལེན་ནི། ཤོག་བུ་ལ་གནོད་སྦྱིན་སྤྱང་
མགོ་ཅན་གྱིས་གཟུགས་མིའི་ལུས་ལ་སྤྱང་མགོ་ཅན་གན་རྐྱལ་དུ་འགྱེལ་བའི་ལག་མགོ་གཉིས་པུས་
338

འཇམ་མགོན་ཨ་མེས་ཞབས་ངག་དབང་ཀུན་དགའ་བསོད་ནམས་ཀྱི་གསུང་འབུམ། པོད་སོ་ལྔ་པ།
མོའི་ཐད་ཀར་སླེབས་པའི་གྲེ་མོ་གཉིས་དང་སྐེད་པ་ལྕགས་སྒྲོག་གིས་བསྡམས་ཤིང་། རྐང་པ་ཡང་ལྕགས་
སྒྲོག་གིས་བཅིངས་པ་བྲིས་པའི་དཔུང་མགོ་གཉིས་སུ་ཛཿཧཱུྃ་དང༌། ནུ་མའི་བར་དུ་ཛ་ཏྲི་བྲི། ཏྲི་དེ་དང་ནུ་
མ་གཡོན་པའི་བར་དུ་ཛ་ཡིག་ཀློག་པ་བྲི། ཕོ་བར་མ་ར་ཡ། ལྟེ་བར་རྦད། བརླ་གཉིས་ལ་བཾ་ཧོཿཔུས་མོ་
གཉིས་ལ་བྲང་བརྡུངས་ཞེས་པ་བྲིས། གཟུགས་དེའི་མགོ་བོའི་ཐད་ནས་བཟུང་གཡོན་བསྐོར་དུ་ཡིག་
ཕྲེང་གཉིས་རིམ་གསུམ་རིམ་གང་རིགས་ཀྱི་སརྦ་ན་ཊི་ནི་ཧཱུྃ་ཛ། ཀ་ཊི་ནི་ཧཱུྃ་ཛ། ནི་ཏྲི་ནི་ཧཱུཾ་ཛ་ཛཿགནོད་
སྦྱིན་མོ་སྤྱང་མགོ་ཅན་སྟ་བྱས་ནན། ལཾ་ནན། ཧཱུཾ་ནན། མ་ར་ཡ་ནན། གནོད་སྦྱིན་མོ་ནོར་ལ་འཕྲང་བའི་
ལུས་ངག་ཡིད་གསུམ་གྱི་གདུག་རྩུབ་མ་ར་ཡ་ནན། སྟ་བྱས་ནན། ཞེས་བྲི། འདིའི་ལུས་ལ་བཀོད་པའི་
སྔགས་རྣམས་ཡི་གེ་གཟབ་ཆུང་དུ་འབྲི་དགོས་ཤིང་། མཐའ་བསྐོར་གྱི་སྔགས་དང་བོད་སྐད་གཉིས་ཡི་
གེ་དབུ་ཆུང་དུ་བྲིས་པས་ཆོག་ལ། མཐའ་བསྐོར་གྱི་སྔགས་བོད་སྐད་གཉིས་ཀ་ཚག་མེད་ཡིག་མགོ་ནང་
བསྟན་དུ་བྲིས་པ་དེ་མདུན་དུ་བཞག་ལ། རང་ཡི་དམ་གྱི་ང་རྒྱལ་དང་ལྡན་པས་ངག་ཏུ། རྗེ་བཙུན་རྩ་བ་
དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་བདེན་པ་དང༌། སངས་རྒྱས་ཀྱི༴ དགེ་
འདུན་གྱི༴ ཡི་དམ་དཀྱིལ་འཁོར་གྱི་ལྷ་ཚོགས་རྣམས་ཀྱི༴ ཆོས་སྐྱོང་སྲུང་མ་རྣམས་ཀྱི༴ ཁྱད་པར་དུ་
ནོར་ལྷ་དབྱུག་གུ་མ་མཆེད་གསུམ་གྱི་བདེན་པ་དང༌། བདེན་པ་ཆེན་པོས་བྱིན་གྱིས་བརླབས་ཀྱིས་དེང་
འདིར་ནོར་ལྷ་དབྱུག་གུ་མ་མཆེད་གསུམ་བསྒྲུབ་ཅིང་འགྲུབ་པ་ལ་རྗེས་སུ་འབྲངས་ཤིང་འཁུ་བཟློག་པ་
དང༌། སྒྲུབ་པ་པོའི་འཁོར་གཡོག་སོགས་ལ་གནོད་པར་བྱེད་པའི་བགེགས་རྟེན་འདི་ཉིད་ལ་ཐིམ་པར་
གྱུར། ཞེས་དང༌། ཛཿ ཧཱུྃ་བཾ་ཧོ༔ ཡང་ཡང་དུ་བརྗོད་པས་དགུག་གཞུག་བྱས་ལ། གཟུགས་དེའི་སྐེའི་
མཚམས་ནས་མར་བཅག རྐང་མགོ་ནས་ཡར་བཅག དེ་ནས་སྐེད་པ་ནས་བཅག་པའི་གཟུགས་དེའི་
མགོ་བོ་ཕྱོགས་སུ་ཤོག་བུ་བསླབ་རིམ་གསུམ་དང༌། རྐང་པ་ཕྱོགས་སུ་གཉིས་ཡོང་བར་བྱས་པའི་མགོ་
བོ་ཕྱོགས་ཀྱི་ཤོག་བུའི་མཐའ་ཕྱི་དང༌། རྐང་པ་ཕྱོགས་ཀྱི་ཤོག་བུའི་མཐའ་ནང་དུ་བཅུག་ལ་བསླབ་པ་
སྐེད་པ་ནས་བཅག་པ་སྐུད་པ་སྔོ་དམར་སྣེ་འབྲེལ་བས་རྒྱ་གྲམ་དུ་བསྡམ་མོ། །དེ་ཡང་ཞི་བ་གཙོ་བོར་
བྱེད་ན་དམར༌པོ་ནང་ལ་བྱས་ཏེ་འཕྲེད་ལ་བསྡམས། དེའི་ཕྱི་ལ་སྔོན་པོས་དཀྱུས་ལ་བསྡམས། དྲག་
339

དབང་བསྡུས་ཟབ་མོའི་ལག་ལེན་གསལ་བར་བཀོད་པའི་ཡི་གེ་བསམ་འཕེལ་ནོར་བུ།
པོར་བྱེད་ན་དེ་ལས་གོ་ལྡོག་ཏེ་བསྡམ་མོ། །དེ་ནས་གཟུགས་དེ་རང་གི་མལ་འོག་གམ། སྐུ་རྟེན་གྱི་འོག་
ཏུ་མནན།
དབང་བསྡུས་སོགས་ཤིན་ཏུ་མྱུར་བར་འདོད་ན་མཆོད་རྟེན་ནག་པོའི་འོག་ཏུ་མནན་པ་ཞེས་
བྱ་བ། འཇིམ་པ་ནག་པོ་ལ་ཚ་ཚ་བཏབ་པའི་ཁོག་ཏུ་གཟུགས་དེ་བཅུག་ལ་གྲོག་པོ་མགོ་བཏུམ་དུ་སྦ་
བར་བྱའོ།
།འདི་ལྟ་བུའི་འགབ་འདྲེ་གནོན་པའི་ལག་ལེན་སྒྲུབ་པ་པོ་སུ་ཞིག་གིས་བྱས་པ་དེའི་སློབ་
རྒྱུད་བདུན་ཚུད་ཆད་ཀྱིས་འདིའི་ལག་ལེན་མ་བྱས་ཀྱང་ཉེས་སྐྱོན་མེད་ཅེས་གསུངས་སོ། །དེ་ལྟར་འགབ་
འདྲེ་གནོད་སྦྱིན་འདི་གནོན་དགོས་པའི་རྒྱུ་མཚན་ནི། ནོར་ལྷ་དབྱུག་གུ་མ་མཆེད་གསུམ་པོ་འདི་རྒྱ་གར་
ལྷོ་ནུབ་མཚམས་ཀྱི་དུར་ཁྲོད་དུ་བཞུགས་ནས་འཇིག་རྟེན་ནོར་རྫས་ཀྱི་བདག་མོའི་ཚུལ་བཟུང་སྟེ། སྒྲུབ་
པ་པོ་ལ་ཟས་ནོར་སོགས་གང་འདོད་པའི་རེ་བ་ཡིད་བཞིན་དུ་སྩོལ་བར་མཛད་པ་ལ་གནོད་སྦྱིན་སྤྱང་
མགོ་ཅན་འདིས་གེགས་བྱེད་པས། དེའི་བར་གཅོད་ཞི་བར་བྱེད་པའི་ཟབ་ཡིག་འདི་ཡང་མེད་ཐབས་
མེད་པའི་མན་ངག་ཡིན་ནོ། །གོང་དུ་དབང་བསྡུས་ཟབ་མོའི་ཙཀྲ་ལག་ལེན་ལྟར༌བྲི་བར་བཤད་པའི་
ལག་ལེན་ནི་འདི་ཡིན་ཏེ། རྒྱ་ཤོག་ལ་མཚལ་གྱི་འཁོར་ལོ་རྩིབས་བཞི་པ། རྩིབས་ཀྱི་རྩེ་མཐའ་དང་རྩ་
བར་མུ་ཁྱུད་རེ་རེ་ཡོད་པ་བྲིས་ལ། རྩིབས་ཀྱི་རྩ་བའི་མུ་ཁྱུད་ཀྱི་ནང་འཁོར་ལོའི་ལྟེ་བར་གང་དམིགས་
པའི་མིང་བྲིས་པའི་མཇུག་ཏུ་རུས་བརྒྱུད་དང་བཅས་པ་དབང་དུ་སྡུས་ཤིག་ཅེས་པ་བྲི། དེའི་ཡི་གེའི་དབུ་
ཕྱོགས་ཀྱི་འཁོར་ལོའི་རྩིབས་དང་པོ་ལ་ཨོཾ་དང༌། དེའི་འོག་ཏུ་ཨཾ་པ་ཀཾ ཡི་གེ་དེ་གསུམ་གྱི་འོག་ཏུ་པ་བྲིས།
གཡོན་བསྐོར་གྱི་རྩིབས་གཉིས་པ་ལ། ཞི་པ་ཨ་ཞེས་པ་བྲིས། རྩིབས་གསུམ་པ་ལ་ཨཾ་དང༌། དེའི་འོག་
ཏུ་མ་པེ་ལ། ཞེས་པ་བྲིས། རྩིབས་བཞི་པ་ལ་དུ་དང༌། དེའི་འོག་ཏུ་པ་ཞི་སྭཱཧཱ། ཞེས་པ་རྣམས་བྲིས།
རྩིབས་ཀྱི་རྩ་བའི་མུ་ཁྱུད་ལ་ལྟེ་བའི་ཡི་གེའི་དབུ་ཕྱོགས་ནས་ནས་དབུ་བཟུང་སྟེ་གཡས་བསྐོར་དུ་མི་
དང༌མི་མ་ཡིན་པ་ཐམས་ཅད་དབང་དུ་སྡུས་ཤིག་ཅེས་པ་དང༌། ཁྱད་པར་གང་དམིགས་པའི་མིང་དང་
རུས་རྒྱུད་དང་བཅས་པ་དབང་དུ་སྡུས་ཤིག་ཅེས་པ་བྲིས། རྩིབས་ཀྱི་རྩེ་མཐའི་མུ་ཁྱུད་ལ་ལྟེ་བའི་ཡི་གེའི་
དབུ་ཕྱོགས་ནས་བཟུང༌། གཡས་བསྐོར་དུ་ཙཀྲ་ཤ་ནི་ཙཀྲ་ཤ་ནི། ཀྲོ་ཤ་ནི་ཀྲོ་ཤ་ནི། དྷི་རི་དྷི་རི་སྭཱཧཱ།
ཞེས་པ་དང་། དེའི་མཇུག་ལ་གང་དམིགས་པའི་མིང་དང་རུས་རྒྱུད་དང་བཅས་པ་དང་། མི་དང་མི་མ་
340

འཇམ་མགོན་ཨ་མེས་ཞབས་ངག་དབང་ཀུན་དགའ་བསོད་ནམས་ཀྱི་གསུང་འབུམ། པོད་སོ་ལྔ་པ།
ཡིན་པ་ཐམས་ཅད་དབང་དུ་སྡུས་ཤིག ཅེས་པ་བྲིས། མུ་ཁྱུད་གཉིས་སྲུབ་མ་ལུས་པར་ཡི་གེས་ཁེངས་
པར་བྱེད། ཡི་གེ་ཐམས་ཅད་གཟབ་ཆུང་དུ་འབྲི་ཞིང་། བྲི་རྫས་མཚལ་ཁོ་ནས་བྱའོ། །དེ་ལྟར་ཙཀྲ་བྲིས་
གྲུབ་པ་དང༌། སྐྱབས་འགྲོ་སེམས་བསྐྱེད། སངས་རྒྱས་ཆོས་ཚོགས་མ་བྱས་ལ། རྟེན་འབྲེལ་སྙིང་པོ་
ནས་ལ་བསྔགས་ཏེ་ཙཀྲ་ལ་གཏོར་ཞིང༌། སུ་པྲ་ཏིཥྛ་བརྗོད་པས་རབ་གནས་དང་བཀྲ་ཤིས་རྒྱས་པར་བྱ་
བ་ནི་དམ་པ་གོང་མའི་ཕྱག་ལེན་དུ་སྣང་བས་མ་ཆད་པ་གལ་ཆེ་བ་ལེགས། དེ་རྣམས་ཀྱིས་དཔལ་ས་སྐྱ་
པའི་ཡབ་ཆོས་ནོར་གྱི་ལྷ་མོ་དབྱུག་གུ་མ་མཆེད་གསུམ་གྱི་མན་ངག་ཙཀྲ་ལ་བརྟེན་ནས་དབང་བསྡུས་
ཟབ་མོའི་ལག་ལེན་ཞར་བྱུང་དང་བཅས་པ་བསྟན་ཟིན་ཏོ།། །།
འདིར་སྨྲས་པ། ཡོངས་རྫོགས་བསྟན་པའི་རྒྱལ་སྲིད་ཆེན་པོ་ལ། །དབང་བསྒྱུར་ཆོས་ཀྱི་རྒྱལ་པོ་
ས་སྐྱ་པ། །བརྒྱུད་པར་བཅས་པའི་ངོ་མཚར་རྣམ་ཐར་ལ། །ཤེས་ནས་དད༌པས་ཀུན་ཏུ་ཕྱག་བགྱིའོ། ༡ །
ཚད་ལྡན༌གོང་མའི་གསུང་རབ་ཆུ་གཏེར་ལས། །བདག་བློ་དད་བརྩོན་ལྡན་པའི་དེད་དཔོན་གྱིས། །
ལེགས་པར་བཏུས་ནས་ཚར་དུ་དངར་བ་འདི། །དགོས་འདོད་འབྱུང་བའི་བསམ་འཕེལ་ནོར་བུ་ཡིན། ༢ །
དཔལ་ལྡན་ས་སྐྱ་པ་ཡི་རྗེས་འཇུག་ཅེས། །མིང་སྟོང་ཙམ་གྱིས་ཆོག་པར་འཛིན་རྣམས་ལ། །འདི་ལྟའི་
ངོ་མཚར་རྣམ་དབྱེ་ལྟ་ཞོག་གི། །ཟབ་ཆོས་འདི་ཡི་མིང་ཙམ་ཐོས་པ་མེད། ༣ །ཁོ་བོ་སྐྱེས་སྟོབས་བློ་ཡི་
མིག་གསལ་ཞིང༌། །ཡོངས་འཛིན་འབྲེལ་ཚད་དོན་ལྡན་གྱིས་བསྐྱངས་པས། །དེང་དུས་ས་སྐྱའི་རྗེ་བཙུན་
མཆོག་རྣམས་ཀྱི། །བཞེད་གཞུང་ཟབ་རྒྱས་ཆོས་ཀྱི་བཀའ་བབས་པ། ༤ །ཚུལ་འདི་འཛམ་གླིང་འགྲོ་
བའི་ལེགས་བྱས་ཀུན། །གཅིག་ཏུ་བསྡུས་པའི་མཐུ་ལས་གྲུབ་མིན་ནམ། །འོན་ཀྱང་སྙིགས་མའི་དུས་
འདིར་བདག་སྐྱེས་པས། དཔེར་ན་ཕྱུགས་དག་འཚོ་བའི་རྫི་བོ་བཞིན། ༥ །བླུན་པོ་བརྒྱ་ཕྲག་འཚོགས་
པའི་དོ་ར་རུ། །ཤེས་ལྡན་མཁས་པ་གཅིག་པུར་གནས་པ་ན། །གང་ལའང་རྨོངས་པའི་ནོར་ལྡན་སྐྱེ་བོ་
དང༌། །ཁྱད་པར་མེད་པ་བླུན་པོ་འགའ་ཡིས་འཛིན། ༦ །དེ་ལྟར་ན་ཡང་བླང་དོར་འབྱེད་ཤེས་པའི། །
དཔྱོད་ལྡན་མཁས་རྣམས་གཅིག་ཏུ་དད་མོས་ཀྱང༌། །དུས་ངན་སྐྱེ་བོའི་བསམ་ངན་སྦྱོར་རྩུབ་ཀྱིས། །
ཆོས་མཐུན་བསམ་དོན་འགྲུབ་པ་དཀའ་བ་འདི། ༧ །སྔོན་ལས་ཞེས་བྱའི་དྲེགས་ལྡན་དེ་ཡིན་ལོ། །འོན་
341

དབང་བསྡུས་ཟབ་མོའི་ལག་ལེན་གསལ་བར་བཀོད་པའི་ཡི་གེ་བསམ་འཕེལ་ནོར་བུ།
ཀྱང་དམ་པའི་བཀའ་དྲིན་སྙིང་ལ་ཞུགས། །སྐལ་ལྡན་ཚོགས་ན་ལེགས་བཤད་སྤེལ་པས་ཆོག །གཅིག་
པུར་འདུག་ན་སེམས་ལ་བལྟས་པས་ཆོག །ཇི་ལྟར་བྱས་ཀྱང་བདེ་བ་བླ་མའི་དྲིན། །དྲིན་ལན་འཁོར་
མཐའ་མེད་པའི་མུས་པ་རྗེ། །ད་དུང་བྱང་ཆུབ་བར་དུ་ཐུགས་རྗེས་སྐྱོབས། །ཞེས་པ་དཔལ་ས་སྐྱ་པའི་
ཡབ་ཆོས་ནོར་གྱི་ལྷ་མོ་དབྱུག་གུ་མ་མཆེད་གསུམ་གྱི་མན་ངག་ཙཀྲ་ལ་བརྟེན་ནས་དབང་བསྡུས་ཟབ་
མོའི་ལག་ལེན་གསལ་བར་བཀོད་པའི་ཡི་གེ་བསམ་འཕེལ་ནོར་བུ་ཞེས་བྱ་བ་འདི་ནི་ངེད་རང་དཔལ་
ལྡན་ས་སྐྱ་པའི་རྗེ་བཙུན་གོང་མ་རྡོ་རྗེ་འཆང་དང་དབྱེར་མ་མཆིས་པ། དེ་རྣམས་ཡོངས་རྫོགས་བསྟན་
པའི་མངའ་བདག་ཏུ་གྱུར་པས་མཆོག་དང་ཐུན་མོང་གི་དངོས་གྲུབ་བདེ་ལག་ཏུ་འགྲུབ་པའི་མན་ངག་
རྒྱ་མཚོ་ལྟ་བུ་ལ་དབང་འབྱོར་བ་ཡིན་མོད་ཀྱང༌། དིང་སང་གི་རྗེས་འཇུག་རྣམས་དོན་གཉེར་ཞན་པས་
ལག་ལེན་གྱི་འཕྲང་ལ་བསྒུགས་ཤིང༌། གཞན་ཕྱོགས་ཀྱི་གྲུབ་མཐའི་སྲོལ་འཛིན་དོན་གཉེར་ཅན་འགས་
ངོམ་ཟས་བྱེད་པ་མཐོང་ནས། ས་སྐྱ་པ་ལ་ཞེན་ཕོ་རུས་དང་ལྡན་པའི་རྗེས་འཇུག་རྣམས་ལ་ཕན་པའི་
བསམ་པ་ཀུན་ནས་བསླངས་ཤིང༌། ལྷག་པར་མན་ངག་འདི་ལ་དོན་གཉེར་གྱི་བློ་མཆོག་དང་ལྡན་པ་
ཤཱཀྱའི་དགེ་སློང་རཏྣའི་མཐའ་ཅན་གྱིས་ཡུན་རིང་པོ་ནས་ཡང་ཡང་བསྐུལ་བ་ལ་བརྟེན་ནས་སྙིགས་དུས་
ཀྱི་རྒྱལ་བ་གཉིས་པ་རྗེ་བཙུན་མུས་པ་ཆེན་པོ་སངས་རྒྱས་རྒྱལ་མཚན་གྱི་ཞབས་རྡུལ་སྤྱི་བོས་ལེན་པ་ཤྲཱི་
ས་སྐྱ་པ་ཤཱཀྱའི་དགེ་སློང་བྱམས་པ་ངག་དབང་ཀུན་དགའ་བསོད་ནམས་གྲགས་པ་རྒྱལ་མཚན་དཔལ་
བཟང་པོས་རྒྱ་གར་ལུགས་ལ་སིནྡྷུ་ཞེས་པ་དོན་འགྲུབ་དང་། རྒྱ་ནག་ལུགས་ལ་ས་མོ་ལུག་གི་ལོའི་ཕལྷུ་
ནི་ཀཿ ཞེས་པ་དབོ་ཟླ་བའི་རྫོགས་པའི་ཚེས་ལ་དཔལ་ས་སྐྱའི་གནས་མཆོག་ཆུ་མིག་རྫིང་ཁའི་བླ་བྲང་
བདེ་མཆོག་ཕོ་བྲང་གི་ཡང་རྩེར་སྦྱར་བ་འདིས་འཕྲལ་དང་ཡུན་དུ་དགེ་ལེགས་སུ་གྱུར་ཅིག །ཡང་སྨྲས་
པ༑ ༑བསྟན་དང་འགྲོ་ལ་ཕན་པའི་ལྷག་བསམ་གྱིས། །ཟབ་དོན་མ་སྦས་གསོལ་བར་བཤད་འདི་ལ། །
མཁའ་འགྲོའི་ཚོགས་ཀྱིས་བཟོད་པར་མཛད་ནས་ཀྱང་། །ཁམས་གསུམ་དབང་དུ་འདུ་བའི་འཕྲིན་ལས་
མཛོད། །མངྒ་ལཾ།། །།
342

འཇམ་མགོན་ཨ་མེས་ཞབས་ངག་དབང་ཀུན་དགའ་བསོད་ནམས་ཀྱི་གསུང་འབུམ། པོད་སོ་ལྔ་པ།